অস্কারের ইতিহাসে এমন এক সমস্যা, যা আগে কখনও পোহাতে হয়নি অ্যাকাডেমিকে। ২০১৭-এর অস্কার নমিনেশনে এমন এক অভিনেতাকে সেরা অভিনয়ের জন্য বাছা হয়েছে যাঁকে ‘সেরা অভিনেতা’ ও ‘সেরা অভিনেত্রী’— দুই ক্যাটেগরিতেই মনোনীত করতে বাধ্য হয়েছে অ্যাকাডেমি।
কেলি ম্যান্টেল নামের এই অভিনেতা একযোগে মনোনীত হয়েছেন সেরা অভিনেতা ও সেরা অভিনেত্রী বিভাগে। ‘কনফেশনস অফ আ উওম্যানাইজার’ নামের এক কমেডি ছবিতে তিনি অভিনয় করেছেন এক রূপান্তরকামী যৌনকর্মীর ভূমিকায়। মিগুয়েল আলি পরিচালিত এই ছবিকে সিনেমার ইতিহাসে নতুন নজির হিসেবে বর্ণনা করছেন অনেক সমালোচকই।
ম্যান্টেল জন্মগতভাবে পুরুষ। কিন্তু ১৯৯০-র দশক থেকে তিনি সিনেমা এবং থিয়েটারে নারী-ভূমিকায় অভিনয় করে আসছেন। তাঁর এই কাহিনি মনে পড়িয়ে দিচ্ছে ১৯৮২ সালের ব্লকবাস্টার ছবি ‘টুটসি’-র কথা, যেখানে ডাস্টিন হফম্যান এমনই এক চরিত্রে অভিনয় করেছিলেন। বাঙালি দর্শকের মনে পড়তে পারে ‘খোলা জানলা বন্ধ চোখ’ নাটকে চপলকুমারের অভিনয়ও।